తెలంగాణ రాష్ట్ర పర్యాటక అభివృద్ధి సంస్థ

తెలంగాణ రాష్ట్ర పర్యాటక అభివృద్ధి సంస్థ తెలంగాణ రాష్ట్రంలోని పర్యాటకాన్ని ప్రోత్సహించేందుకు తెలంగాణ రాష్ట్ర ప్రభుత్వంచే ఏర్పాటు చేయబడిన సంస్థ. తెలంగాణ రాష్ట్ర పర్యాటక అభివృద్ధి సంస్థ 2014, జూన్ 2 న ఆంధ్రప్రదేశ్ రాష్ట్ర పర్యాటక అభివృద్ధి సంస్థ నుండి విడిపోయింది.

లక్ష్యాలు 
తెలంగాణ లోని పర్యాటక ప్రాంతాలను సందర్శించడానికి మౌలిక, ప్రయాణ ఖర్చులు, ఇతర సౌకర్యాలు అందిస్తుంది. అంతేకాకుండా పర్యాటక ప్రాంతాలను గుర్తించి, వాటికి ప్రచారం కూడా కలిపిస్తుంది.
 
తెలంగాణ రాష్ట్ర ముఖ్యమంత్రి కల్వకుంట్ల చంద్రశేఖర్ రావు, ఐపిఎస్ రిటైర్డ్, మాజీ డైరెక్టర్ జనరల్ ఆఫ్ పోలీస్ అయిన పేర్వారం రాములును 2015, మార్చి 18న తెలంగాణ రాష్ట్ర పర్యాటక అభివృద్ధి సంస్థ మొదటి చైర్మన్ గా నియమించారు.  

ఈ సంస్థ ప్రధాన జాతీయ రహదారులపై హరిత హోటల్స్ పేరిట అన్ని పర్యాటక ప్రాంతాలలోదాదాపు 33 హోటల్స్ ను కలిగిఉంది.

ప్రత్యేక ఆకర్షణలు 
తెలంగాణ రాష్ట్ర పర్యాటక అభివృద్ధి సంస్థ వివిధ సాహస, పర్యావరణ పాజెక్టులపై దృష్టి సారించింది. భువనగిరి కోట వద్ద సాహస క్లబ్బులు ఏర్పాటుచేసి, రాక్ క్లైంబింగ్ , ట్రెక్కింగ్ వంటి కార్యకలాపాలు నిర్వహిస్తుంది. ఆదిలాబాద్ జిల్లాలోని జన్నారం అడవిలో సాహస జీప్ రైడ్ లను నిర్వహిస్తోంది. ఈ సంస్థ 95 చిన్న, పెద్ద పడవలలను కలిగి ఉంది.  ఇతర టూరిజం కార్పొరేషన్లతో పోల్చితే ఇది వివిధ సరస్సులు, రాష్ట్రం యొక్క ముఖ్య నదులలో నీటి క్రీడల పారాసైలింగ్ (హుస్సేన్ సాగర్) ను నిర్వహిస్తుంది. అమెరికన్ ఫోన్ టూన్ పడవలు విశ్రాంతి క్రూజ్ కోసం బాగా ప్రాచుర్యం పొందాయి. తెలంగాణ రాష్ట్ర పర్యాటక అభివృద్ధి సంస్థ ఆధ్వర్యంలో గోల్కొండ కోట, శిల్పారామం, తారామతి బారాదరి మొదలైన ప్రాంతాలలో సౌండ్, లైటింగ్ ప్రదర్శనలను అందిస్తుంది.

పురస్కారాలు 
 ఉత్తమ పర్యాటక స్నేహపూర్వక గోల్ఫ్ కోర్సు వర్గం కింద నేషనల్ టూరిజం అవార్డ్ 2013-14.
 2022లో తెలంగాణ పర్యాటకరంగం ఏకంగా నాలుగు జాతీయ స్థాయి అవార్డులు సాధించి, నాలుగు అవార్డులు గెలుచుకొన్న ఏకైక రాష్ట్రంగా తెలంగాణ నిలిచింది. పర్యాటకరంగం సమగ్రాభివృద్ధిలో తెలంగాణ రాష్ట్రం దేశంలోనే ఉత్తమ రాష్ట్రంగా తెలంగాణ ఎంపికైంది. 2022 సెప్టెంబరు 27న ఢిల్లీలోని విజ్ఞాన్‌భవన్‌లో ఇండియా టూరిజం ఆధ్వర్యంలో నిర్వహించిన ప్రపంచ పర్యాటక దినోత్సవ వేడుకల్లో భారత ఉపరాష్ట్రపతి జగదీప్‌ ధన్కర్‌ చేతులు మీదుగా తెలంగాణ రాష్ట్ర పర్యాటక, సాంస్కృతికశాఖ మంత్రి వి. శ్రీనివాస్‌గౌడ్‌ అవార్డులు అందుకున్నాడు. కార్యక్రమంలో కేంద్ర పర్యాటకశాఖ మంత్రి జి. కిషన్‌రెడ్డి, రాష్ట్ర పర్యాటకశాఖ కమిషనర్‌ సందీప్‌కుమార్‌ సుల్తానియా తదితరులు పాల్గొన్నారు.

బడ్జెట్ వివరాలు 

 2014-15 బడ్జెటు'లో ఈ శాఖకు 60 కోట్ల రూపాయలు కేటాయించబడింది.

 2016-17 బడ్జెటులో ఈ శాఖకు 50 కోట్ల రూపాయలు కేటాయించబడింది.

మూలాలు 

తెలంగాణ ప్రభుత్వ సంస్థలు
తెలంగాణ ప్రభుత్వం